Imtella' Jannar 11, 2022 Rapport: Massimo Axisa Identifikati 6 oqsma varji li bihom se jkunu qed jissaħħu r-riċerka u l-innovazzjoni bi strateġija aġġornata għall-5 snin li ġejjin. Il-Ministru Owen Bonnici qal li din l-istrateġija se tkun qed tiżgura aċċess għall-fondi meħtieġa, inkluż tal-Unjoni Ewropea, biex isiru l-investimenti neċessarji fis-snin li ġejjin. Tnediet l-Istrateġija Maltija għall-ispeċjalizzazzjoni fir-riċerka u l-innovazzjoni għall-5 snin li ġejjin. L-istrateġija tikkonsisti f'6 oqsma li huma s-saħħa u l-benesseri, l-użu sostenibbli tar-riżorsi għall-mitigazzjoni u l-adattament tat-tibdil fil-klima, il-manifattura intelliġenti, it-teknoloġija tal-baħar u marittima, l-avjazzjoni u t-teknoloġija aerospazjali u t-teknoloġiji diġitali tal-futur. Iċ-Chairman tal-Kunsill Malti għax-Xjenza u t-Teknoloġija (MCST) Jeffrey Pullicino Orlando qal li strateġija bħal din se tgħin lil pajjiżna sabiex jinvesti iktar bil-għaqal f'oqsma emerġenti waqt li joħloq niċeċ ekonomiċi ġodda. "L-ismart specialization strategy, ix-xogħol warajha kien jiffoka fuq li nidentifikaw niċeċ fis-settur ekonomiku lokali, li diġà għandna saħħa fihom, ħalli kemm jista' jkun permezz tar-riċerka u l-innovazzjoni nkomplu nkabbruhom … u mhux naħdmu bl-addoċċ u ninvestu bl-addoċċ … aħna ninvestu fejn hemm altru iktar minn pedament". Dr Pullicino Orlando stqarr li l-innovazzjoni, għal pajjiżna, kapaċi toħloq tkabbir ekonomiku bla preċedent. Maċ-Ċentru tal-Aħbarijiet iċ-Chairman tal-MCST saħaq li l-Kunsill bena l-istrateġija l-ġdida fuq dak li ħareġ mill-istrateġija ta' qabilha. "L-ewwel strateġija li ħdimna fuqha kien riżultat ta' studji intensivi, konsultazzjoni wiesa', u minn dak l-istudju, xi ftit jew wisq dejjem titgħallem … u għalhekk konna preparati iktar ukoll biex nippreparaw, inħejju u issa nniedu l-istrateġija l-ġdida". Il-Ministru għar-Riċerka u l-Innovazzjoni, Owen Bonnici, qal li dokument bħal dan huwa pass ieħor għat-tisħiħ tar-riċerka u l-innovazzjoni f'Malta. Huwa qal li dan kollu huwa parti mill-impenn tal-Gvern li jkompli jimmodernizza l-pajjiż fejn, fost oħrajn, se jsir xogħol fl-oqsma tal-manifattura, tas-saħħa, u t-teknoloġija diġitali. "B'dan id-dokument aħna qegħdin inpoġġu 'l quddiem l-prijoritajiet tagħna fejn tidħol ir-riċerka, biex b'hekk l-ewwel nett se nkunu qegħdin ninvestu f'dawn il-prijoritajiet tagħna, waqt li nagħtu l-opportunità lir-riċerkaturi tagħna jġibu fondi tant importanti mill-Unjoni Ewropea". Il-Ministru Bonnici temm jgħid li bi strateġiji bħal dawn is-settur privat, id f'id mal-Gvern, se jingħata ċ-ċans li jinvesti f'oqsma ġodda.